આંગળીના વેઢાથીય નાના મેમરીકાર્ડમાં ૬૪ જીબીનો ડેટા સ્ટૉર કરવા ટેવાયેલી ૪G ની ઝડપ સાથે હોડમાં ઉતરેલી, વ્હોટ્સપ વિના ગૂંગળાઈ જતી આજની પેઢીમાં આપણા સાહિત્યને ધબકતું રાખવા માઇક્રોફિક્શન નામનો આ વાર્તાપ્રકાર બહુ મહત્વની ભૂમિકા ભજવી શકે એવી મને ખાત્રી છે. દ્રશ્ય – શ્રાવ્ય માધ્યમથી મારો નાતો બહુ નજીકનો રહ્યો છે એટલે જ આ માઇક્રોફિક્શનના પ્રકારને શોર્ટ ફિલ્મમાં મઢી લેવાની ઈચ્છા હું રોકી નથી શક્તો. કારણ કે મેં વાંચેલી મોટાભાગની માઈક્રોફિક્શન વાર્તાઓમાં એક શોર્ટફિલ્મ માટેની તૈયાર સચોટ પટકથા મને સતત દેખાઈ છે અને બહુ નજીકના ભવિષ્યમાં કેટલીક માઈક્રોફિક્શન વાર્તાઓની શોર્ટફિલ્મ બનાવવાના પ્રયત્નોની શરૂઆત પણ થઈ ચૂકી છે. કેટલાક સર્જકો અને વિવેચકોના નાકનાં ટેરવાં માઇક્રોફિક્શનના નામથી ચડી જતાં હોય તો પૂરા સન્માન સાથે તેમના મંતવ્યની અવગણના કરી માઇક્રોફિક્શનની દિશામાં વધુ ને વધુ આગળ વધવામાં જ આપણું હિત છે.